Aktar minn 30 miljun tifel u tifla fl-UE jirċievu l-ħalib, il-frott u l-ħaxix permezz tal-Iskema għall-Iskejjel tal-UE. Matul is-sena skolastika 2016-2017, aktar minn 12.2 miljun tifel u tifla f'79,000 skola ħadu sehem fl-iskema tal-frott u l-ħaxix tal-UE u madwar 18-il miljun tifel u tifla ħadu sehem fl-iskema tal-ħalib tal-UE, kif intwera mill-aħħar rapporti ta' monitoraġġ. Dan jirrappreżenta aktar minn 74,000 tunnellata ta' frott u ħaxix u aktar minn 285,000 tunnellata ta' prodotti tal-ħalib, imqassma prinċipalment lit-tfal ta' bejn 6 u 10 snin. Minbarra d-distribuzzjoni ta' dawn il-prodotti, l-iskema għall-iskejjel tal-UE tippromwovi drawwiet alimentari tajbin fost it-tfal u tinkludi programmi edukattivi speċifiċi dwar l-importanza ta' nutrizzjoni tajba u kif jiġi prodott l-ikel. Il-Kummissarju għall-Agrikoltura u l-Iżvilupp Rurali, Phil Hogan, qal: “Il-bdiewa Ewropej jipprovduna b'ikel ta' kwalità għolja, sikur u tajjeb għas-saħħa, u permezz tal-Iskema għall-Iskejjel, l-iżgħar ċittadini tagħna jiksbu l-benefiċċji għas-saħħa ta' dawn il-prodotti filwaqt li jitgħallmu minn età żgħira minn fejn jiġi l-ikel u l-importanza tat-togħma u tan-nutrizzjoni. Il-Kummissjoni hija kburija li tagħti sehmha f'dan il-vjaġġ edukattiv. EUR 250 miljun mill-baġit tal-Politika Agrikola Komuni se jiżguraw it-tkomplija tal-introduzzjoni tal-Iskema għall-Iskejjel tal-UE fis-sena skolastika 2018-2019.” Bis-saħħa tal-iskema, kull sena skolastika jitwarrbu EUR 150 miljun għall-frott u l-ħaxix u EUR 100 miljun għall-ħalib u għal prodotti tal-ħalib oħrajn. Għadhom kemm ġew approvati l-allokazzjonijiet nazzjonali għal kull wieħed mit-28 Stat Membru li qed jipparteċipaw fl-iskema għas-sena skolastika 2018-19 u huma mistennija li jiġu adottati mill-Kummissjoni Ewropea sal-aħħar ta' Marzu. Il-kuntest Il-pajjiżi li jixtiequ jieħdu sehem fl-iskema għall-iskejjel tal-UE jridu jinnotifikaw lill-Kummissjoni bit-talba tagħhom għal appoġġ sal-aħħar ta' Jannar. L-allokazzjoni indikattiva tal-baġit tal-UE għal kull Stat Membru hija bbażata fuq in-numru ta' tfal tal-iskola f'kull pajjiż u, għall-ħalib, fuq l-użu tal-iskema preċedenti. L-awtoritajiet nazzjonali huma liberi li jittrasferixxu proporzjon (20 %-25 %) tal-baġit allokat minn settur għall-ieħor. Huma jistgħu wkoll jinnotifikaw ix-xewqa tagħhom li jonfqu aktar mill-ammont ta' għajnuna mitluba jekk l-Istati Membri l-oħra jirrifjutaw li jaċċettaw l-allokazzjoni sħiħa tagħhom. Minbarra li jiddeċiedu dwar il-mod preċiż kif jimplimentaw l-iskema, bħal meta jagħżlu liema miżuri edukattivi tematiċi jużaw jew liema prodotti agrikoli oħra t-tfal tal-iskola jistgħu jirċievu, l-Istati Membri għandhom l-għażla li jżidu l-għajnuna tal-UE b'għajnuna nazzjonali biex jiffinanzjaw l-iskema. L-għażla tal-prodotti distribwiti hija bbażata fuq konsiderazzjonijiet tas-saħħa u ambjentali, l-istaġjonalità, il-varjetà u d-disponibbiltà. L-Istati Membri jistgħu jinkoraġġixxu xiri lokali jew reġjonali, prodotti organiċi, ktajjen qosra tal-provvista, benefiċċji ambjentali u skemi ta' kwalità agrikola. Fl-2016-2017, it-tuffieħ kien il-frott li tqassam l-aktar, flimkien mal-lanġas, l-għanbaqar, il-ħawħ, in-nuċiprisk, il-larinġ, il-frawli u l-banana. Il-karrotti, it-tadam, il-ħjar u l-bżar ħelu kienu l-aktar ħaxix popolari. Il-miżuri edukattivi kienu jinkludu żjarat fl-irziezet, il-ġonna fl-iskejjel, il-lezzjonijiet u/jew il-kompetizzjonijiet tat-t-tisjir , il-lezzjonijiet mal-esperti tad-dieta, logħob, eċċ. Il-ħalib, il-ħalib bit-togħma u l-prodotti tal-ħalib iffermentat bħall-jogurt kienu l-aktar kategoriji popolari ta' prodotti li jaqgħu taħt l-iskema tal-ħalib; il-ġobon ukoll tqassam b'mod mifrux. L-allokazzjoni għal kull Stat Membru għas-sena skolastika 2018–19 Stat Membru Skema tal-frott u l-ħaxix (EUR) Ħalib għall-iskejjel (€) Il-Belġju 3 405 459 1 613 200 Il-Bulgarija 2 590 974 1 130 879 Ir-Repubblika Ċeka 3 956 176 1 785 706 Id-Danimarka 2 290 761 1 460 645 Il-Ġermanja 24 868 897 10 552 859 L-Estonja 547 336 724 335 L-Irlanda 1 757 779 900 398 Il-Greċja 3 218 885 1 550 685 Spanja 16 529 545 7 101 663 Franza 17 990 469 17 123 194 Il-Kroazja 1 664 090 800 354 L-Italja 20 857 865 8 924 496 Ċipru 290 000 500 221 Il-Latvja 785 115 733 945 Il-Litwanja 1 099 281 1 076 520 Il-Lussemburgu 335 511 200 000 L-Ungerija 3 747 262 1 916 173 Malta 319 341 199 517 In-Netherlands 6 782 991 2 401 061 L-Awstrija 2 832 220 1 232 449 Il-Polonja 14 532 073 10 846 847 Il-Portugall 3 283 397 2 220 981 Ir-Rumanija 6 866 848 10 743 836 Is-Slovenja 703 870 353 423 Is-Slovakkja 2 113 724 990 350 Il-Finlandja 1 599 047 3 824 689 L-Iżvezja 0 9 184 818 Ir-Renju Unit 0 4 937 840 Totali 144 968 917 105 031 083 Aktar informazzjoni Ir-rapporti ta' monitoraġġ tal-Istati Membri dwar l-iskema tal-frott u l-ħaxix għall-iskejjel tal-UE fl-2016-2017 Skema tal-frott, il-ħaxix u l-ħalib għall-iskejjel tal-UE Allokazzjonijiet indikattivi ta' għajnuna għal kull Stat Membru